钦定古今图书集成/理学汇编/学行典/第094卷 > 陈继儒读书十六观 > 《十六观》
## 钦定古今图书集成/理学汇编/学行典/第094卷 > 陈继儒读书十六观 > 《十六观》

吕献可尝言：“读书不须多读得一字，行取一字。”伊川
亦尝言：“读得一尺，不如行得一寸。”读书者当作此观。
倪文节公云：“松声、涧声、山禽声、夜虫声、鹤声、琴声、棋
子落声、雨滴阶声、雪洒窗声、煎茶声，皆声之至清者
也，而读书声为最闻。他人读书声已极喜，更闻子弟
读书声，则喜不可胜言者矣。”又云：“天下之事，利害常”
相半，有全利而无少害者，惟《书》不问贵贱贫富老少，
观书一卷则有一卷之益，观书一日则有一日之益，
故有全利无少害也。读书者当作此观。

范质自从仕，未尝释卷，曰：“尝有异人言吾当大用。苟
如是言，无学术，何以处之？”读书者当作此观。

沈攸之晚好典册，常曰：“早知穷达有命，恨不十年读
书。”叶石林云：“后人但令不断书种，为乡党善人足矣。
若夫成否，则天也。”读书者当作此观。

孙蔚家世积书，远近来读者恒有百馀人。蔚为办衣
食。读书者当作此观。

东坡《与王郎书》云：“少年为学者，每一书皆作数次读
之，当如入海百货皆有，人之精力不能兼收尽取，但
得其所欲求者尔。故愿学者每次作一意求之，如欲
求古今兴亡治乱圣贤作用，且只作此意求之，勿生
馀念。又别作一次求事迹文物之类，亦如之也。若学
成八面受敌，与涉猎者不可同日而语。读书者当作
此观。”

董遇挟经书，投闲习诵，人从学者，不肯教之，云：“先读
百篇，而义自见。”栾城云：“看书如服药，药多力自行。”读
书者当作此观。

江禄读书未竟，虽有急速，必待卷束齐整，然后得起，
故无损败。人不厌其求假焉。齐王攸就人借书，手刊
其谬，然后返之。读书者当作此观。

刘显时称学府，每共孔奂读《论》，深相难，乃执奂手曰：
“伯喈《坟索》，悉与仲宣。吾当希彼蔡君，足下无愧王氏。
所保书籍，寻以相付。”读书者当作此观。

苏子美客外舅杜祁公家，每夕读书，以一斗为率，密
觇之。子美读《汉书张良传》，至“良与客徂击秦皇帝”，抚
掌曰：“惜乎，击之不中！”遂满引一大白。又读至“良曰：‘始
臣起下邳，与上会于留，此天以授陛下’。”又抚案曰：“君
臣相遇，其难如此。”复举一大白。公笑曰：“有如此下酒
物一斗不足多也。”读书者当作此观。

黄涪翁云：“擘书覆瓿，裂史粘窗，谁不惜之？士厄穷途，
陷落冤阱，闻者不怜，遇者不顾，听其死生，是贤纸上
之字，而仇腹中之文。哀哉！”读书者当作此观。

蔡君谟尝书《小吴笺》云：“李及知杭州日，市《白集》一部，
乃为终身之恨。”郎基清慎无所营，尝曰：“任官之所，木
枕亦不须作，况重于此乎！”唯颇令人写书。或遗之书
曰：“在官写书，亦是风流罪过。”基答曰：“观过知仁，斯亦
可矣。”读书者当作此观。

陈子兼云：“读窦、灌、《田蚡传》，想其使酒骂坐，口语历历，
如在目前，便是灵山一会，俨然未散。”读书者当作此
观。

朱紫阳云：“汉吴恢欲杀青以写《汉书》，晁以道尝欲得
《公》《谷传》，遍求无之，后得一本，方传写得。今人连写也，
自厌憎，所以读书苟简。”读书者当作此观。

赵季仁谓罗景纶曰：“某生平有三愿：一愿识尽世闲
好人，二愿读尽世闲好书，三愿看尽世闲好山水。”罗曰：“尽则安能？但身到处莫放过耳。”读书者当作此观。
颜推之云：“吾每读圣贤之书，未尝不整衣对之。”其故
纸有《五经》词义及贤达姓名，不敢秽用也。温公谓其
子曰：“贾竖藏货贝，儒家惟此耳，然当知宝惜。”今释子
老氏，犹知尊敬其书，岂以吾儒反不如乎？赵子昂《书
跋》云：“聚书藏书，良匪易事。善观书者，澄心端虑，净几
焚香，勿卷脑，勿折角，勿以爪侵字，勿以唾揭幅，勿以
作枕，勿以夹刺，随损随修，随开随掩。后之得吾书者，
并奉赠此法，读书者当作此观。”

予写前观罢，投笔而梦有老人抚予背曰：“尽信书则不如无书。” 此正为文害词，词害义处下一转语耳。予心异其言，问之，自称斲轮翁。乃觉而志于纸尾，以为《十六观补》。。